[pic] | AZ EURÓPAI KÖZÖSSÉGEK BIZOTTSÁGA |

Brüsszel, 27.6.2005

COM(2005) 302 végleges

2003/0255 (COD)

A BIZOTTSÁG VÉLEMÉNYE az EK-Szerződés 251. cikke (2) bekezdése harmadik albekezdésének c) pontja alapján az Európai Parlament által

„AZ EURÓPAI PARLAMENT ÉS A TANÁCS IRÁNYELVE a 2002/15/EK irányelv és a közúti szállítási tevékenységekkel kapcsolatos szociális jogszabályok tekintetében a 3820/85/EGK és a 3821/85/EGK tanácsi rendeletek végrehajtásának minimumfeltételeiről” címen előterjesztett javaslatra vonatkozó tanácsi közös állásponthoz tett módosításokról

A BIZOTTSÁG JAVASLATÁNAK MÓDOSÍTÁSÁRÓL az EK-Szerződés 250. cikkének (2) bekezdése alapján

2003/0255 (COD)

A BIZOTTSÁG VÉLEMÉNYE az EK-Szerződés 251. cikke (2) bekezdése harmadik albekezdésének c) pontja alapján az Európai Parlament által

„AZ EURÓPAI PARLAMENT ÉS A TANÁCS IRÁNYELVE a 2002/15/EK irányelv és a közúti szállítási tevékenységekkel kapcsolatos szociális jogszabályok tekintetében a 3820/85/EGK és a 3821/85/EGK tanácsi rendeletek végrehajtásának minimumfeltételeiről” címen előterjesztett javaslatra vonatkozó tanácsi közös állásponthoz tett módosításokról

1. Bevezetés

Az EK-Szerződés 251. cikke (2) bekezdése harmadik albekezdésének c) pontja alapján a Bizottság véleményt nyilvánít az Európai Parlament által a második olvasat során javasolt módosításokról. A Bizottság a Parlament által javasolt 35 módosításról a következő véleményt adja:

2. Előzmények

A javaslat az Európai Parlament és a Tanács felé történő továbbításának dátuma (COM(2003) 628 végleges - 2003/0255 (COD) dokumentum) | 2003. december 2. |

Az Európai Gazdasági és Szociális Bizottság véleményének dátuma | 2004. június 3. |

Az Európai Parlament véleményének dátuma, első olvasatot követően | 2004. április 20. |

A közös álláspont minősített többséggel való elfogadásának dátuma | 2004. december 9. |

Az állásfoglalás Európai Parlament által második olvasat során történő elfogadásának dátuma, amely 35 módosítást tartalmaz a közös állásponthoz | 2005. április 13. |

3. A JAVASLAT CÉLJA

A Bizottság javaslatának célja a közösségi szociális szabályok végrehajtásának javítása az ellenőrzések mennyiségének növelésével, a végrehajtási intézkedések minőségének javításával és a jogsértések és szankciók tekintetében alkalmazott harmonizált megközelítés kérdésének kezelésével.

Az ellenőrzések mennyiségének növelése tekintetében a Bizottság javasolta a minimum százalék azonnali megemelését 3%-ra olyan módon, hogy az ellenőrzések nagyobb százalékát végezzék a telephelyen (legalább 50%-át a jelenlegi 25%-kal szemben) és a közúton (legalább 30%-át a jelenlegi 15%-kal szemben). Az összehangolt ellenőrzések tekintetében a Bizottság javasolta azok minimum évi kettőről évi hatra történő emelését a végrehajtó hatóságok közötti jobb együttműködés és a helyes gyakorlat cseréjének bátorítása érdekében.

A végrehajtási intézkedések minőségének javítása érdekében a Bizottság javasolta minimum képzés és felszerelés biztosítását a végrehajtó hatóság alkalmazottai számára, egy a tagállamok által kidolgozandó és végrehajtandó nemzeti végrehajtási stratégia bevezetését és egy koordináló testület kijelölését, amelynek feladata e stratégia felügyelete és a kapcsolattartás a tagállamok végrehajtó hatóságai között. Az útinfrastruktúra tekintetében elegendő parkolóhelyet kell kialakítani a járművezetők pihenése és a közúti ellenőrzések megkönnyítése érdekében. A tagállamok végrehajtó hatóságai közötti együttműködés tekintetében egy bizottságot kell létrehozni a helyes gyakorlat cseréjének megkönnyítése, a végrehajtási műveletek célzottá tétele érdekében a vállalkozások kockázatértékelése közös szabályainak előkészítése, a betegszabadság és rendes szabadság igazolására szolgáló egységes dokumentáció elfogadása, valamint információk és bűnüldözési operatív információk közös elektronikus cseréjére vonatkozó kritériumok kidolgozása érdekében. Közös képzés is szerepel a tervek között.

A jogsértések és szankciók közös megközelítése tekintetében a Bizottság javasolta, hogy a tagállamok tegyék lehetővé végrehajtó hatóságaik számára más meghatározott szankciók mellett a jármű ideiglenes feltartóztatását. Arányos pénzügyi szankciókat javasoltak a szállítási lánc azon résztvevői számára, akik esetében az említett szabályok megsértése profitot eredményezett. Összeállították a súlyos jogsértések közös listáját, amelyek esetében a tagállamoknak jelenteniük kell a megállapított szankciókat. Ezután a Bizottság elemző jelentést készít a súlyos jogsértések esetében megállapított büntetésekről és következtetéseket fogalmaz meg a harmonizáció szükséges mértékét illetően.

4. A bizottság véleménye az Európai Parlament módosításairól

4.1. A Bizottság által elfogadott módosítások

Összességében a Bizottság a 35 módosításból 26-ot tud elfogadni. 20 módosítás változtatás nélkül elfogadható: az 1., 3., 4., 5., 6., 8., 9., 10., 14., 20., 21., 22., 23., 24., 25., 26., 29., 32., 36. és a 37.

Négy módosítás elvben vagy újrafogalmazás után elfogadható: a 2., 27., 31. és 35.; két módosítás részben elfogadható: a 15. és 17.

4.1.1. Újrafogalmazás után elfogadható módosítások

A 2. módosítás a monitoring rendszerek interoperabilitása és megvalósíthatósága mellett érvel. A végrehajtásért felelős tisztviselő felszerelése és a bűnüldözési operatív információk elektronikus cseréje tekintetében az interoperabilitás rendkívül kívánatos. A célkitűzést újra kell fogalmazni annak hangsúlyozása érdekében, hogy a következők szerint javasolt komitológiai eljáráson keresztül EU-szintű koordinációra van szükség:

5(a) preambulumbekezdés.

„A nemzeti monitoring rendszerek interoperabilitását és alkalmazhatóságát a 12. cikkben említett bizottsági eljáráson keresztül kell megkönnyíteni;”

A 35. módosítás a heti és kétheti vezetési korlátokkal kapcsolatos közúti ellenőrzéseket tartalmaz, amelyeket a Bizottság határozottan támogat, különösen mint a digitális menetíró készülék bevezetésének logikus következményét. Az előző 28 napra vonatkozó ellenőrzés említését újra kell fogalmazni az e rendelkezés fokozatos bevezetésével kapcsolatos megközelítés figyelembe vétele céljából a következők szerint:

I. melléklet A. rész, 1. pont „1. napi és heti vezetési idők, két egymást követő hét teljes összesített vezetési ideje , vezetés megszakítása és napi és heti pihenőidők és kompenzációs pihenőidők; a megelőző […] adatrögzítő lap is, amelyet a 3821/85/EGK rendelet 15. cikkének (7) bekezdésével összhangban a járműben kell tartani és/vagy adatok ugyanerre az időszakra vonatkozóan a járművezetői kártyán és/vagy a menetíró készülék memóriájában az ezen irányelv II. mellékletével összhangban és/vagy kinyomtatva […].

4.1.2. Elvben elfogadott módosítások

A 27. módosítás értelmében az ismételt szabálysértéseket szigorúbban kell büntetni. A Bizottság a következők szerint támogatja ezt a logikus megközelítést:

9. cikk, (2) bekezdés

“2. A magasabb kockázati besorolással rendelkező vállalkozásokat alaposabban és gyakrabban kell ellenőrizni, és amennyiben ismételt jogsértéseket észlelnek arányos szankciót kell alkalmazni. ”

A 31. módosítás részletesen meghatározza a súlyos jogsértések esetében alkalmazott büntetésekről a Bizottság által készítendő jelentés tartalmát. A módosításban felvetett kérdés a jelentés általánosabb céljának részét képezheti, de nem korlátozható erre a vonatkozásra a következők szerint:

10. cikk, (1) bekezdés a) pont (új)

„A jelentésben szerepelnie kell a büntetések közötti eltéréseknek és az említett büntetések harmonizációjának a végrehajtásra és a közúti biztonságra gyakorolt hatásának.”

.

4.1.3. Részben elfogadott módosítások

Mind a 15. , mind pedig a 17. módosítás túlságosan részletes.

A 15. módosítás következtében a végrehajtásért felelős személyzetnek a közúti ellenőrzés során meg kell határoznia az ellenőrzés helyét, ami hátrányosan befolyásolhatja az ellenőrzés rendszerét. Ezen túlmenően olyan információt kell kérniük a járművezetőtől, amelyet az esetleg nem tudhat (a vállalat birtokában lévő járművek száma). Ugyanakkor a Bizottság támogatni tudja a jármű bejegyzési helye szerinti ország és a járművezető és a vállalkozás származási országának feljegyzését, amely biztosítja a végrehajtási műveletek során a megfelelő információkat és hozzájárul a hátrányos megkülönböztetés elkerüléséhez. A felülvizsgált szöveg a következő:

3. cikk, (1) bekezdés, a) pont (új) ia. alpont

„ia. az ellenőrzött jármű bejegyzési hely szerinti országa, a járművezető és a vállalkozás származási országa;

A 17. módosítás helyeket sorol fel az ellenőrzés számára. A Bizottság el tudja fogadni a „üzemanyagtöltő állomásokat” és „egyéb biztonságos helyeket”, amelyek valóban lefedik a többi példát. A felülvizsgált szöveg a következő:

4. cikk, (2) bekezdés, a) pont

a) megfelelő rendelkezés történt a már meglévő és tervezett utakon és utak mentén lévő ellenőrző pontokkal kapcsolatban és különösen azzal kapcsolatban, hogy az autópályák melletti üzemanyagtöltő állomások és egyéb biztonságos helyek ellenőrző pontként működhetnek;

4.2. A Bizottság által elutasított módosítások

Kilenc módosítás kerül elutasításra mert az egyértelműség szempontjából, illetve gyakorlati szempontból nem megfelelőek: a 7., 11., 12., 13., 16., 18., 28., 30. és 34.

A 7. módosítás meghatározza, hogy ez az irányelv mely utakra alkalmazandó. Nem szükséges ennek a rendelkezésnek a felvétele, mivel a javasolt irányelvben található minimum végrehajtási feltételek attól függnek, hogy a kapcsolódó közösségi szabályokban, azaz a 3820/85/EGK és a 3821/85/EGK rendeletben, valamint a 2002/15/EK irányelvben milyen hatályt határoznak meg. A 11. és a 12. módosítás sokkal nagyra törőbb határidőket vezet be az ellenőrzések százalékának fokozatos emelésével kapcsolatban. A Bizottság inkább a reálisabb és megvalósíthatóbb határidők meghatározását részesíti előnyben, lehetővé téve ezzel az összes tagállamnak a szabályok betartását.

Míg a 13. módosítás az összes elvégzett ellenőrzés tekintetében a vállalatok telephelyén elvégzett ellenőrzések azonnali, 25%-ról 50%-ra történő növelését javasolja, a Bizottság az irányítottabb megközelítést részesíti előnyben, amelynek keretében a közúti ellenőrzések minimális százalékát 15%-ról 30%-ra emelik.

A 16. és a 18. módosítás szükségtelen terheket ró mind a vállalkozásokra, mind pedig a végrehajtásért felelős tisztviselőkre. Az első értelmében arra kötelezik a vállalkozásokat, hogy vezessenek nyilvántartást a korábbi évek során a vállalkozásnál végzett ellenőrzésekről – ennek a követelménynek a hozzáadott értéke megkérdőjelezhető. Azok a vállalkozások, amelyek azt kívánják demonstrálni, hogy már alkalmaztak velük szemben szankciókat egy közúti ellenőrzés során tapasztalt szabálysértés miatt, bizonyára rendelkeznek ezzel kapcsolatos nyilvántartással. Ugyanakkor egy vállalkozás nincs mindig abban a helyzetben, hogy mindenre kiterjedő adatbázist vezessen, ha az általa alkalmazott járművezető úgy dönt, hogy kifizeti a büntetést és nem jelenti az esetet. Hasonlóképpen a második módosítás arra kötelezi a végrehajtásért felelős tisztviselőket, hogy egyensúlyt tartsanak fenn a közúti ellenőrzések intenzitását illetően. Csak az nem világos, hogy mit értenek „egyensúly” alatt; ráadásul szigorú értelmezés esetén ez a rendelkezés sérti a végrehajtásért felelős tisztviselőknek a feladataik ellátása során meglévő mérlegelési jogát.

A 28. módosítás a területen kívüliség elvével ellentétes a javasolt új rendelet által a vezetési idő és a pihenőidő vonatkozásában bevezetett szankciók tekintetében. Visszaáll az észlelt jogsértésekkel kapcsolatos információk cseréjének rendkívül kevéssé hatékony és ritkán használt jelenlegi rendszerére.

A 30. módosítás azt tartalmazza, hogy a Bizottság készítsen javaslatot a súlyos jogsértések esetében alkalmazott szankciók harmonizációjára az ezzel a témával kapcsolatos jelentését követően. A Bizottság úgy ítéli meg, hogy ez a módosítás indokolatlanul korlátozná a Bizottság kezdeményezési jogát.

A 34. módosítás eltávolítja azt a rendelkezést, amelynek értelmében a Közösség elsősorban az AETR-megállapodás keretén belül tárgyal annak biztosítása érdekében, hogy hasonló végrehajtási normákat alkalmazzanak az Unió határain túl is. Ez visszalépést jelentene.

5. KÖVETKEZTETÉS

Az EK-Szerződés 250. cikkének (2) bekezdése értelmében a Bizottság a fentiekben meghatározottaknak megfelelően módosítja javaslatát.